Borguľa, Martin, poslanec NR SR (2021-01-12):
Vážený pán predsedajúci, vážený pán minister, vážené kolegyne, vážení kolegovia, v prvom rade teda vám chcem tiež popriať všetko dobré v novom roku, aby sa nám spoločne podarilo zvládnuť túto náročnú, ťažkú, neopakovateľnú v minulosti, a dúfam, že ani v budúcnosti už viac tak podobnú situáciu nezažijeme, a prajem vám všetkým všetko dobré v novom roku, veľa zdravia a možno aj trošku s humorom, že treba aj šťastie, lebo však sa hovorí, zdravých na Titanicu bolo veľa. Nuž ale teraz už vážne. Dovoľte mi, aby som úvodom svojho vystúpenia urobil krátku genézu núdzových stavov na Slovensku. Prvýkrát bol vyhlásený 16. 3. na 45 dní, neskôr bol prerušený, a teda ukončený, počas leta, letných prázdnin núdzový stav sme nemali. 1. 10. bol opäť kvôli zhoršujúcej situácii vyhlásený núdzový stav na 45 dní, ktorý bol 11. 11. predĺžený až do 29. 12. Keďže vláda nemala možnosť už núdzový stav predlžovať viacej, tak 28. 12. sme za okolností, ktorých ani ja nie som veľkým fanúšikom, schválili zmenu ústavného zákona, a teda mohol byť núdzový stav opäť predĺžený a prvýkrát v histórii máme, Národná rada, dneska právo sa vyjadrovať k tomuto predĺženiu, a to predĺženie schváliť alebo odmietnuť. Síce veľmi krátka dôvodová správa, ale hovorí veľmi jasne, že tá situácia je naozaj veľmi zlá. Počty úmrtí stúpajú, počty hospitalizovaných stúpajú, počty nakazených stúpajú a možno len slepý nechce vidieť, že z tohto pohľadu núdzový stav je vyslovene nutný. Možno len hluchý nechce počuť, že naozaj núdzový stav v tomto momente potrebujeme mať zavedený. Špeciálne pre zdravotníctvo, zdravotníkov preto, aby sme vedeli nariadiť zdravotníkom prácu, preto, aby sme vedeli reprofilizovať lôžka presne tak, ako je to napísané v dôvodovej správe. To sa nedá nesúhlasiť. Naozaj, pán podpredseda vlády, dobrý deň, naozaj a z tohto pohľadu núdzový stav je vyslovene žiadateľný. Nuž ale keď sa bavíme o núdzovom stave a ešte teda ako neposlanec ja som niekde začul, že ideme vyhlasovať, alebo nejaká krajina ide vyhlasovať núdzový stav, tak ako obyčajný človek som vždycky zbystril pozornosť. Zbystril som pozornosť z dvoch vecí, kvôli dvom veciam. Lebo keď sa raz vyhlasuje núdzový stav, tak vždy mi to prišlo divné, že to je nejaká krajina v obrovských problémoch, to je krajina, kde sú vojnové konflikty. Väčšinou som mal pocit, že sa bavíme o krajinách tretieho sveta, ale hlavne som mal vždy taký strach, že čo sa deje s demokratickými princípmi v tej-ktorej krajine a či sa vôbec tieto demokratické princípy dodržujú. A taký istý pocit mám aj u nás, že, že naozaj veľmi ostražito počúvam tie argumenty vlády a kompetentných, keď sa núdzový stav vyhlasuje, lebo mám strach, že sa obmedzuje, obmedzujú demokratické princípy, demokratické práva. Koniec koncov naši opoziční politici, kolegovia nám to aj vyčítajú, že obmedzujeme právo zhromažďovania, tresty stúpajú do enormných výšok, alebo trestné sadzby stúpajú do enormných výšok. Veľmi treba byť ostražitý kvôli demokratickým princípom pri vyhlasovaní núdzového stavu, ale osobne si myslím, že ten núdzový stav má aj iné zákutia, o ktorých možno viacerí z vás ani vôbec, vôbec neviete. Či sú to politici, bývalí vládni, zo SMER-u, z HLAS-u, dneska opoziční, alebo aj mnohí z vás ste tu bojovali proti dobe kešu, v dobe, keď ja som bol neposlanec a zavádzali ste finančné limity na to, aby hotovostné operácie sa pri fyzických osobách mohli diať len do 5-tisíc eur a pri právnických osobách do 15-tisíc eur, nuž a musím vám povedať, že vyhlásením núdzového stavu tieto limity rušíme. Vyhlásením núdzového stavu môžte za 12 mil. euro, tak ako tuto ležali pohodené tie fejkové bankovky, ktorými ste chceli vtedy poukázať na tie obchody medzi, ak sa to dá vôbec tak nazvať, medzi Bašternákom a Kočnerom, tak tomu ste chceli zabrániť, prijímali ste limity na to, aby sa hotovostné operácie mohli robiť len do nejakých výšok. Zákon o obmedzení platieb v hotovosti ustanovuje, že zákaz platby v hotovosti nad stanovený limit, čiže 5-tisíc bolo právnická osoba, 15-tisíc fyzická, pardon, predtým som to povedal opačne, sa nevzťahuje na platby v hotovosti odovzdané alebo prijaté v čase krízovej situácie, vojny, vojnového stavu, výnimočného stavu, núdzového stavu a mimoriadnej situácie. Zákon o obmedzení platieb v hotovosti v tomto smere vyslovene odkazuje na zákon č. 42/1994 o civilnej ochrane obyvateľstva, na základe ktorého vláda vyhlasuje mimoriadnu situáciu. Keďže v zmysle uznesenia vlády č. 111/2020 bolo oficiálne v zmysle zákona o civilnej ochrane obyvateľstva vyhlásená 12. marca prvýkrát o šiestej hodine mimoriadna situácia, už vtedy ste mohli začať platiť kešom, doba kešu je späť. Aj toto je jedno zákutie vyhlásenia núdzového stavu. Preto ja chcem odporučiť vláde a celej exekutíve, aby do budúcna, keď budeme možno ešte raz žiadať, a ja dúfam, že už nebudeme žiadať, o vyhlásenie núdzového stavu, aby pozorne zvážila všetky za a proti, aby nás upozornila na všetky zákutia, ale najradšej, úplne najradšej by som bol, lebo máme teraz 40 dní na to, aby sme legislatívne pripravili, a ja ako poslanec Národnej rady som pripravený tu sedieť a pracovať, aby sme legislatívne prijali také pravidlá, ktoré tie potrebné úkony, ktoré potrebujeme na boj s koronakrízou, dokázali byť realizované aj bez vyhlásenia núdzového stavu. Čiže týmto spôsobom, týmto svojím vystúpením chcem odporučiť vláde, odporučiť exekutíve, aby sa zamyslela, aby dala návrhy, a skúsme 40 dní využiť na to, aby sme už ďalší núdzový stav nemuseli vyhlasovať. Ja teda na záver chcem povedať, že s ťažkým srdcom, a naozaj to zdôrazňujem, s ťažkým srdcom, ale k úžitku nás všetkých vyhlásenie tohto núdzového stavu podporím. Ďakujem za slovo.